KOMISIJOS SPRENDIMAS
2007 m. liepos 11 d.
nustatantis Bendrijos finansinę paramą išlaidoms, patirtoms 2005 m. Danijoje taikant skubias kovos su Niukaslio liga priemones, kompensuoti
(pranešta dokumentu Nr. C(2007) 3315)
(Tekstas autentiškas tik danų kalba)
(2007/489/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 4 straipsnio 2 dalį,
kadangi:
(1)
2005 m. Danijoje buvo Niukaslio ligos protrūkių. Šios ligos atsiradimas sukėlė didelį pavojų Bendrijos gyvulių populiacijai.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų prisidėti prie valstybės narės išlaidų, atitinkančių reikalavimus ir patirtų taikant skubias kovos su liga priemones, kompensavimo, laikantis Sprendime 90/424/EEB nustatytų reikalavimų.
(3)
2006 m. rugpjūčio 24 d. Komisijos sprendimu 2006/579/EB dėl Bendrijos finansinės paramos, skirtos 2005 m. Danijoje likviduoti Niukaslio ligą (2), buvo skirta finansinė parama, sudaranti 50 % Bendrijos finansinės paramos reikalavimus atitinkančių išlaidų, skirtų kovos su šiuo ligos protrūkiu priemonėms įgyvendinti.
(4)
Pagal minėtą sprendimą Bendrijos finansinė parama mokama remiantis 2006 m. spalio 23 d. Danijos pateiktu prašymu ir patvirtinamaisiais dokumentais, išvardytais 2005 m. vasario 28 d. Komisijos reglamento (EB) Nr. 349/2005, nustatančio Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3), 7 straipsnyje.
(5)
Atsižvelgiant į šiuos faktus reikėtų nustatyti bendrą Bendrijos finansinės paramos sumą išlaidoms, patirtoms 2005 m. Danijoje likviduojant Niukaslio ligą, kompensuoti.
(6)
Remiantis Komisijos patikrinimų, atliktų pagal Bendrijos veterinarijos taisykles, rezultatais ir Bendrijos finansinės paramos teikimo reikalavimais visos patirtų išlaidų sumos negalima laikyti atitinkančia reikalavimus.
(7)
2007 m. kovo 8 d. raštu Danijai buvo pateiktos Komisijos pastabos, galutinės išvados ir nurodytas reikalavimus atitinkančių išlaidų apskaičiavimo metodas.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimu 2006/579/EB nustatoma, kad bendra Bendrijos finansinė parama išlaidoms, susijusioms su Niukaslio ligos likvidavimu 2005 m. Danijoje, kompensuoti yra 219 385,67 EUR.
2 straipsnis
Šis sprendimas skirtas Danijos Karalystei.
Priimta Briuselyje 2007 m. liepos 11 d.